કોઈ પણ ઈ-કોમર્સ વેબસાઈટ કે મોબાઈલ એપ્લિકેશન પર જ્યારે ચુકવણીની પ્રક્રિયા શરૂ થાય છે ત્યારે ઉપયોગકર્તાએ તેની ક્રેડિટ કાર્ડ કે ડેબિટ કાર્ડની વિગતો આપવાની રહે છે. આ ઈ-કોમર્સ વેબસાઈટ કે એપ્લિકેશનને મર્ચન્ટ તરીકે ઓળખવામાં આવે છે. આ તમામ વિગતો મર્ચન્ટ પેમેન્ટ ગેટવે નામની એક સુવિધાને ગુપ્ત સંદેશા સ્વરૂપે આપે છે. પેમેન્ટ ગેટવેનું કામ એટલું હોય છેે કે મર્ચન્ટ તરફથી મળતી વિગતો જે બેંકની હોય તે બેંકનો સંપર્ક કરી જે-તે વ્યક્તિના ખાતામાંથી પૈસા લઈ મર્ચન્ટના ખાતામાં પહોંચાડવા અને પૂરતી રકમ વ્યક્તિના ખાતામાં ન હોય તો ટ્રાન્ઝેક્શન રદ કરવું. પેમેન્ટ ગેટવે સંદેશાને એન્ક્રિપ્ટ કરીને જ વિવિધ વ્યવહારો કરે છે. વિઝા, માસ્ટરકાર્ડ, પેપલ, ડિજિકૅશ, બિટપે જેવી ઘણી કંપનીઓ પેમેન્ટ ગેટવેની સુવિધા આપે છે. આ પેમેન્ટ ગેટવેનું સંચાલન કરનારી કંપનીની સુરક્ષા જેટલી સઘન તેટલો સાયબર ક્રાઈમનો ભય ઓછો રહે છે. ગ્રાહકનું કમ્પ્યૂટર અથવા સ્માર્ટફોન, મર્ચન્ટ વેબસાઈટ અથવા એપ્લિકેશન, પેમેન્ટ ગેટ-વે અને બેંકનું સર્વર આટલી બધી કડી એક ડિજિટલ ટ્રાન્ઝેક્શનમાં જોડાઈને કામ કરતી હોવાથી જે કડી નબળી પુરવાર થાય ત્યાં ડિજિટલ ફ્રોડ થવાનો ભય રહેતો હોય છે.